## Justícia obri un període de consulta pública prèvia sobre el projecte per a establir i regular el servici del personal facilitador processal

*** Des d’este divendres i durant els pròxims 15 dies naturals es podran presentar al·legacions, suggeriments i observacions
* Nuria Martínez destaca la importància d’esta figura per a garantir a les persones amb discapacitat el dret bàsic d’accés a la justícia en condicions d’igualtat**

La Conselleria de Justícia i Administració Pública ha obert el període de consulta pública prèvia sobre el projecte de decret del Consell per a establir i regular el servici del personal facilitador processal, que és el professional encarregat de mediar entre el personal del sistema de justícia i les persones amb discapacitat, amb la finalitat d’assegurar una comunicació eficaç.

Esta consulta amb caràcter previ a l’elaboració del projecte oferix a la ciutadania informació sobre els seus antecedents, els problemes que es pretenen solucionar amb la nova regulació, la necessitat i oportunitat de la seua aprovació i els seus objectius.

La informació es pot consultar en el portal de participació de la Generalitat, [https://gvaparticipa.gva.es](https://gvaparticipa.gva.es/) des d’este divendres i durant els pròxims 15 dies naturals, amb la finalitat que els ciutadans puguen presentar les seues aportacions. Les al·legacions, suggeriments o observacions es realitzaran, preferentment, a través del citat portal de participació i, si no és possible, a través d’esta adreça de correu electrònic: [personalfacilitador@gva.es](http://mailto:personalfacilitador@gva.es).

La consellera de Justícia i Administració Pública, Nuria Martínez, destaca que “donarem un impuls definitiu a la figura del personal facilitador processal, necessària per a garantir el dret bàsic d’accés a la justícia en condicions d’igualtat per part de les persones amb discapacitat, i que encara no té marc jurídic”.

La consellera ha recordat que un dels eixos d’actuació de la Conselleria de Justícia és garantir i millorar l’accessibilitat en l’Administració de justícia, i per això, “també s’han dut a terme altres actuacions amb les quals facilitar i garantir a les persones amb discapacitat l’exercici dels seus drets i l’accés a la justícia en condicions d’igualtat, com la implementació dels servicis d’interpretació en llengua de signes, l’adaptació de textos a lectura fàcil o l’eliminació de barreres arquitectòniques en les infraestructures judicials”.

**Un decret per a avançar en la tutela judicial efectiva**

Segons dades estadístiques de la Generalitat, a 31 de desembre de 2024 en la Comunitat Valenciana hi havia 328.390 persones amb discapacitat, la qual cosa representa un 6,15 % de la població. Estes persones troben múltiples barreres en exercici dels seus drets, en particular pel que fa a l’accés a l’Administració de justícia.

El decret pretén establir i regular la participació del professional expert que a manera de facilitador faça tasques d’adaptació i ajust necessàries perquè les persones amb discapacitat que participen en els processos judicials que se substancien davant els òrgans judicials de la Comunitat Valenciana puguen entendre i ser enteses.

S’aplicarà a tots els procediments judicials que se substancien davant òrgans judicials amb seu en la Comunitat Valenciana, independentment de l’orde jurisdiccional i de la fase del procediment, en els quals participen persones amb discapacitat o persones majors.

En concret, el professional expert facilitador és una persona que treballa, segons siga necessari, amb el personal del sistema de justícia i les persones amb discapacitat per a assegurar una comunicació eficaç durant totes les fases dels procediments judicials i que dona suport a la persona amb discapacitat perquè comprenga i prenga decisions informades, assegurant-se que tot el procés s’explique adequadament a través d’un llenguatge comprensible i fàcil, i que es proporcionen els ajustos i el suport adequats.

El personal facilitador avaluarà les característiques de la persona amb discapacitat, proposarà els suports necessaris perquè puga participar en el procés en condicions d’igualtat, i la manera de realitzar-los, i s’encarregarà de la seua posada en pràctica.

Fecha: 12/09/2025